ውህደቱን የተቃወሙት የመከላከያ ሚኒስትሩ በአሜሪካ
በቅርቡ የመደመር ሐሳቡንም ሆነ የኢሕአዴግ አባልና አጋር ድርጅቶችን ውህደት በመፍጠር የሚመሠርቱትን ብልፅግና ፓርቲ የተቃወሙት የመከላከያ ሚኒስትሩ አቶ ለማ መገርሳ፣ የአገር መከላከያ ሠራዊት ከፍተኛ የልዑካን ቡድን በመምራት ለስብሰባ አሜሪካ ይገኛሉ፡፡ ከአቶ ለማ ጋር የጦር ኃይሎች ጠቅላይ ኤታ ማዦር ሹም ጄኔራል አደም መሐመድና ሌሎች ጄኔራል መኮንኖች አብረዋቸው ተጉዘዋል፡፡ የኢትዮጵያንና የአሜሪካን የመከላከያ ትብብር ያጠናክራል በተባለው ውይይት ላይም እየሳተፉ መሆናቸውን፣ በአሜሪካ የኢትዮጵያ አምባሳደር አቶ ፍፁም አረጋ አስታውቀዋል፡፡ አቶ ለማ ሰሞኑን ከአሜሪካ ድምፅ አገልግሎት (ቪኦኤ) ጋር ባደረጉት ቃለ ምልልስ የመደመርን ሐሳብ ከመነሻው እንዳልተቀበሉት፣ የኢሕአዴግ አባልና አጋር ድርጅቶች የሚያደርጉትን ውህደት እንደማያምኑበትና ጊዜው አለመሆኑን፣ ከጊዜ ወደ ጊዜ ተደማጭነት እንዳጡም መግለጻቸው ይታወሳል፡፡ አቶ ለማ የኦሮሞ ዴሞክራሲያዊ ፓርቲ (ኦዴፓ) ምክትል ሊቀመንበር ሲሆኑ፣ በ2010 ዓ.ም. በተደረገው የድርጅቱ ጠቅላላ ጉባዔ ለጠቅላይ ሚኒስትር ዓብይ አህመድ (ዶ/ር) ሊቀመንበርነታቸውን በገዛ ፈቃዳቸው ማስተላለፋቸው ይታወሳል፡፡ በሁለቱ መካከልም ጠንካራ የሆነ መቀራረብና ወዳጅነት የነበረ ቢሆንም፣ ከቅርብ ጊዜ ወዲህ መቃቃር መፈጠሩ ይነገር ነበር፡፡ አሁን አቶ ለማ በይፋ ያቀረቡት ተቃውሞ በብዙዎች ዘንድ መደናገር ፈጥሯል፡፡ በምሥሉ ላይ አቶ ለማና ጄኔራል አደም ከአሜሪካ ከፍተኛ ወታደራዊ መኮንኖች ጋር ይታያሉ፡፡ 